**UTVRĐENI DOPRINOS BOSNE I HERCEGOVINE (NDC)**

Klimatske promjene jedan su od najvećih izazova s kojima se danas suočava cijelo čovječanstvo jer utiču na sve aspekte okoliša i ekonomije ugrožavajući održivi razvoj društva.

Kao zemlja u tranziciji, Bosna i Hercegovina se suočava sa velikim brojem društvenih, ekonomskih i drugih izazova, te pitanja klimatskih promjena predstavlja ogroman zadatak za sve nivoe administrativne strukture u Bosni i Hercegovini. Kad govorimo o procesu integracija u Evropsu uniju, Bosna i Hercegovina sa statusom predkandidata treba stvoriti preduvjete da bude adekvatan sagovornik uz neophodnu reformu javne uprave u Bosni i Hercegovini u cilju uspostave kapaciteta institucija kao preduslov za adekvatnu aproksimaciju evropskog zakonodavstva, uz sistem praćenja parametara okoliša, adekvatnog planiranja i provođenja mjera, kako na polju klimatskih promjena tako i u drugim oblastima: priroda, zrak, otpad, upravljanje i zaštita voda.

Bosna i Hecegovina je 2018. godine usvojila Okvirnu energetsku strategiju Bosne i Hecegovine do 2035. godine. Prema istoj dugoročna vizija energetike u Bosni i Hecegovini je stvaranje konkurentnog i dugoročno održivog energetskog sistema, imajući u vidu aspekt sigurnosti snabdijevanja. S namjerom postizanja navedene vizije, definirano je pet ključnih prioriteta, te povezanih fokusnih područja:

* efikasno korištenje resursa
* sigurna i pristupačna energija
* efikasno korištenje energije
* energetska tranzicija i odgovornost prema okolišu
* razvoj i usklađenje regulatorno-institucionalnog okvira

Usvojeni dokumenat Utvrđenog doprinosa Bosne i Hercegovine (NDC) od strane Vijeća ministara Bosne i Hercegovine uklјučuje oblast prilagođavanja na klimatske promjene, te ažuriran doprinos ublažavanju klimatskih promjena sa ambicioznijim cilјevima smanjenja emisija stakleničkih gasova. Prilikom određivanja cilja za smanjenje emisija gasova staklene bašte do 2030. godine uzete su u obzir obaveze Bosne i Hercegovine koje prozilaze iz Pariškog sporazuma, te obaveze kao članice Energetske zajednice uzimajući 2014.godinu kao baznu godinu u odnosu na koju se vrši smanjenje emisija. NDC dokumentom su definisani ciljevi smanjenja emisija stakleničkih gasova kao uslovni i bezuslovni scenarijj. Kako bi se postigli definisani ciljevi potrebno je provesti mjere koje su vrlo zahtjevne, kako planski tako i finansijski. Za postizanje ambicioznijih ciljeva datih dokumentom NDC-om Bosna i Hercegovina će trebati intenzivnu međunarodnu pomoć za jačanje kapaciteta, edukaciju, transfer tehnologija, uspostavu finansijskih mehanizama za poticanje dekarbonizacije, izradu potrebne studijske i projektne dokumentacije, kao i samo finansiranje projekata.

Prema bezuslovnom scenariju, cilj smanjenja emisija GHG za 2030. godinu iznosi 12,8 % (ne uključuje ponore GHG) u odnosu na 2014. godinu, dok prema uslovnom scenariju, uz značajnu međunarodnu pomoć posebno za tranziciju rudnika, cilj za 2030. godinu iznosi 17,5% u odnosu na 2014.godinu.

Analizirajući emisije po stanovnilku u BiH, iste su za 2010. godinu skoro dostigle nivoe emisije po glavi stanovnika iz 1990.godine tj. 5.18 tona CO2 ekvivalent po glavi stanovnika godišnje, ali su i dalje među najnižim vrijenostima u Evropi. U 2014 emisije po glavi stanovnika su iznosile oko 7,38 tona CO2 ekvivalent po glavi stanovnika što je za oko 15% manje od prosijeka država EU. Međutim, ako se uradi usporedba u odnosu na BDP-bruto domaći proizvod, emisije u BiH su skoro pet puta veće nego u EU. Emisije GHG po jedinici BDP-a za BiH su iznosile 1,87kg CO2 ekvivalent po jednom Euru u 2014.godini, dok je prosijek EU iznosio 0,39 kg CO2 ekvivalent po jednom Euru.

Ovi statistički podaci ilustriraju ekonomsku i socijalnu situaciju Bosne i Hercegovine sa relativno niskim vrijednostima emisija stakleničkih gasova, ali još nižim BDP-om po glavi stanovnika, što ukazuje na neracionalno korištenje resursa, prije svega energije, kao i nizak nivo razvoja.

Ambiciozna politika Evropske unije u cilju ispunjavanja Pariškog sporazuma, pretočena kroz Green Deal (Zeleni plan) definiše aktivnosti u pet ključnih oblasti:

* klimatska akcija, uključujući dekarbonizaciju, energetiku i mobilnost
* cirkularna ekonomija, sa posebnim osvrtom na otpad, recikliranje, održivu proizvodnju i efikasnu upotrebu resursa
* biodiverzitet, čiji je cilj zaštita i obnavljanje prirodnog bogatstva regiona
* borba protiv zagađenja vazduha, vode i zemljišta i
* održivi ruralna područja i lanci za proizvodnju hrane.

Usvajanjem Evropskog zelenog plana (eng. EU Green Deal) i tome prilagođenim zakonskim mehanizmima, EU je odredila cilj potpune dekarbonizacije energetskog sektora do 2050. godine, odnosno, po najnovijim stavovima, redukcije emisije gasova stakleničke bašte do 2030. godine od najmanje 55 % u odnosu na referentnu 1990. godinu. To je nova strategija razvoja kojom se EU nastoji transformisati u pravedno i prosperitetno društvo sa modernom, resursno efikasnom i konkurentnom ekonomijom u kojoj 2050. godine neće biti neto emisija stakleničkih gasova i u kojem ekonomski rast nije povezan s upotrebom energije i resursa. Ovo za elektroenergetski sektor Evrope znači radikalno smanjenje korištenja fosilnih goriva i gašenje elektrana za proizvodnju električne energije iz tih goriva do 2030. godina, odnosno potpuni prestanak proizvodnje iz termoelektrana na ugalj i prirodni gas najkasnije do 2050. godine.

Evropska unija u cilju zaštite klimatske politike EU, njenog energetskog sektora i privrede od nelojalne konkurencije najavljuje uvođenje prekograničnog poreza na ugljen dioksid CO2 tzv. Carbon Boreder Adjustment Mechanism-CBA u toku 2021. godine. Izvoz električne energije iz zemalja regiona u EU će biti opterećen dodatnom taksom (CBA) koja će se nadograđivati na izvoznu cijenu energije. Takodje, uvođenje CBA mehanizma nije namijenjeni samo za izvoz električne energije nego i za izvoz robe za čiju porizvodnju se koristi električna energije proizvedena iz fosilnih goriva. Postavlja se pitanje konkurentnosti izvoza na tržiste EU u budućnosti.

Prihvatanjem Zelene Agende za zapadni Balkan, Bosna i Hercegovina se opredijelila ka efikasnom i efektivnom provođenju energetske tranzicije i ubrzane dekarbonizacije, uz uređenje tržišta električne energije, prirodnog gasa, nafte i naftnih derivata, te da razdvoji energetske kompanije na proizvodnju i distribuciju

Pored velikih obaveza i svih naših slabosti za realizaciju istih, mi tu vidimo i ogromnu priliku za razvoj.

Sofijska deklaracija potvrđuje odlučnost da se ubrzaju napori u procesu pristupanja EU, a kao preduvjet istog jeste reforma javne uprave, upravljanje javnim finasijama, program ekonomske reforme i mobilizacija vlastitih resursa.

Bosna i Hercegovina kao članica Energetske zajednice, postupila je po preporukama Energetske zajednice, te pokrenula je aktivnosti na izradi Nacionalnog energetskog i klimatskog plana (NECP-a), čije bi sadržaj bio obavezujući za Bosnu i Hercegovinu u kontekstu implementacije obaveza po Pariškom sporazumu, kao i ambiciozne politike EU.

Postavlja se pitanje kako obaveze koje su ambiciozne i za razvijene zemlje, ispoštovati u zemlji koja ima status zemlje u razvoju, sa nedovoljnim administrativnim kapacitetima.

U tom cilju potrebne su odlučne i brze političke odluke, definisanje dugoročne vizije i planova energetske tranzicije i postizanje društvenog konsenzusa (dogovora) o transformaciji postojećeg konvencionalnog modela energetike prema modernom modelu baziranom na održivom (zelenom) razvoju.